
A mozgástanulás hatékony munkaformái

Kulcsszavak: mozgástanulás, tanári visszajelzés, félautonóm munkaforma, taktikai fejlődés, testnevelés oktatás
Bevezetés és célkitűzés:
Kutatásom során a tanulói munkaformák meghatározásával, valamint innovatív módszertani megoldások alkalmazásával vizsgáltam a tanári visszajelzések minőségét és mennyiségét. Emellett elemeztem a diákok taktikai helyezkedését és pontszerzési mutatóit egy 3x3-as kosárlabda játék során. A kutatás célja az volt, hogy összehasonlítsam a hagyományos, tanári irányítású órák és a tanulók aktív részvételére és autonómiájára építő, félautonóm munkaformák hatékonyságát a sportjátékoktatás taktikai gondolkodására fókuszálva.

Anyag és módszertan:
A kutatást egy általános iskolában végeztem 2023. decemberétől 2024. júniusáig, két 5. osztályos csoport bevonásával. Az egyik osztály hagyományos, tanári irányítású órákon vett részt, míg a másik feladatkártyákat használó, félautonóm módszert alkalmazott. Az adatgyűjtést akciókamerákkal végeztem, amelyekkel a tanári visszajelzéseket és a diákok taktikai viselkedését rögzítettem. A kamera képéből a testnevelők mozgástanulásra vonatkozó visszajelzési (kinek, hányszor) adatait, a játékra vonatkozóan taktikai és technikai visszajelzésekre szétbontva gyűjtöttem ki.
A „külső szem” kamera videófelvételeiből a következő adatokat rögzítettem: az első és az utolsó órán (kosárlabda játék 3-3 ellen) pontoztam a diákok helyezkedését támadásban és védekezésben egyaránt, 1-5-ig tartó skálán. Továbbá rögzítettem a kosarak és az asszisztok számát.

Eredmények és következtetések:
Az eredmények azt mutatták, hogy a feladatkártyás munkaforma jelentősen növelte a tanári visszajelzések számát (p < .001) és javította azok minőségét, különösen a technikai (p = .009) és taktikai (p < .001) tanácsadás területén. Emellett a félautonóm munkaformában dolgozó csoport diákjai szignifikánsan nagyobb fejlődést mutattak a támadó (p = .008) és védekező (p = .007) helyezkedésben, miközben motivációjuk és önállóságuk is erősödött. A kutatás rávilágított arra, hogy a tanulók autonómiáját támogató oktatási módszerek, nemcsak hatékonyabb tanulási folyamatokat eredményeznek, hanem növelik a diákok tanulási élményeit is (Antalné Szabó et al., 2019).



